SKRIFTLIG FORESPØRGSEL P-0089/03

af Regina Bastos (PPE-DE) til Kommissionen

(17. januar 2003)

Om: Lukning af C & J Clark skotøjsfabrik A/S, beliggende i Castelo de Paiva kommune, Portugal

Det multinationale firma C & J Clark Skotøjsfabrik A/S, beliggende i Castelo de Paiva kommune, Portugal, bekendtgjorde den 10. januar 2003, at det lukkede sin fabrik, der beskæftiger 588 arbejdere, som således bliver arbejdsløse.

Firmaet begrunder selv beslutningen om lukning med import af overlæder fra Indien og Rumænien, med det formål at opretholde en konkurrencedygtig prisstruktur (i Press Release udsendt af Clark-administrationen den 10.1.2003).

Clark etablerede sig i Castelo de Paiva i 1988 og modtog såvel national som fællesskabsstøtte, og i maj 2000 undertegnede firmaet en protokol med byrådet, hvori firmaet forpligtede sig til at videreføre sin virksomhed til mindst 2007 til gengæld for omfattende kommunale investeringer. Castelo de Paiva er en kommune i det indre Portugal, som er kendetegnet ved stor økonomisk sårbarhed, og lukningen af denne virksomhed vil derfor få ødelæggende økonomiske og sociale følger.

I betragtning af at denne beslutning om lukning lader hånt om virksomheders sociale ansvar, anmoder jeg Kommissionen om følgende oplysninger:

- Hvor store beløb har EF's fonde bevilget virksomheden Clark Skotøjsfabrik A/S i Castelo de Paiva, og hvornår er de udbetalt?

- Hvilke betingelser har man stillet til virksomheden i forbindelse med tildelingen af de nævnte EF-midler?

- Ifald virksomheden Clark er i færd med at overtræde de forpligtelser, der medfølger, når man bevilges støtte fra EF, hvordan agter Kommissionen da at reagere for at forhindre lukningen og sikre, at virksomheden videreføres i Castelo de Paiva, og dermed bevare arbejdspladserne?

- Og til sidst, hvilke politiske skridt vil Kommissionen tage for at forhindre, og om fornødent straffe, lignende og tilbagevendende situationer med firmaer, der etablerer sig på Den Europæiske Unions territorium, hvor de nyder godt af fællesskabets fonde, og som efter at have udnyttet alle hermed forbundne fordele og goder, ikke mindst i form af mennesker, flytter virksomheden?

Svar afgivet på Kommissionens vegne af Anna Diamantopoulou

(24. februar 2003)

Kommissionen kan oplyse det ærede medlem om, at: Virksomheden C. & J. CLARK Fábrica de Calçado, Lda. har modtaget følgende støttebeløb:

1. Tidligere fonde (1986-1989)

>TABELPOSITION>

Disse beløb er blevet anvendt til at samfinansiere en række erhvervsuddannelsesforanstaltninger i 1989.

2. EF-støtteramme II (1994-1999)

Virksomheden har modtaget støtte inden for rammerne af PEDIP II (Programa especifico para o Desenvolvimento Industrial Português), som samfinansieres af Den Europæiske Fond for Regionaludvikling (EFRU) og Den Europæiske Socialfond (ESF), under foranstaltning 3.1. Diagnósticos e Auditorias Empresariais og foranstaltning 4.6. Acção A Acções de Demonstração Empresarial.

Målet med disse projekter var en modernisering, for det første gennem udarbejdelsen af analyser og undersøgelser og for det andet gennem fleksibel produktion kombineret med erhvervsuddannelse.

De godkendte tilskyndelsesbeløb var på 680 372 EUR, og følgende beløb er blevet udbetalt:

>TABELPOSITION>

3. Hvad angår støtten fra ESF, OE og OSS, fandt investeringen sted i perioden 1995-1998, og 860 personer modtog denne uddannelse. De finansierede projekter medførte ingen ændringer, hvad angår arbejdspladserne.

Tildelingen af ESF-støtte til erhvervsuddannelsesforanstaltninger er ikke underlagt betingelser vedrørende virksomhedernes overlevelse, men snarere overholdelse af adgangsbetingelserne og støtteberettigelseskriterierne i de forordninger, som på det pågældende tidspunkt var gældende for ESF.

Kommissionen mener, at alle investeringer i menneskelige ressourcer på det nationale og regionale plan er af største betydning. Det skal understreges, at ESF-støtte ikke tildeles en virksomhed som sådan, men udgør en investering i menneskelig kapital og forbedrer den enkelte arbejdstagers beskæftigelsesevne.

Den pågældende virksomhed har i øvrigt ikke, så vidt Kommissionen ved, overtrådt reglerne vedrørende tildeling af strukturfondsstøtte.

4. Hvad angår EFRU-støtten, er den blevet tildelt af medlemsstaten inden for rammerne af en godkendt statsstøtteordning. Medlemsstaten skal således overholde Fællesskabets konkurrenceregler, navnlig de gældende retningslinjer for regionalstøtte(1), som Kommissionen vedtog i marts 1998. Disse bestemmer, at de aktiver samt de arbejdspladser, som er blevet finansieret, skal opretholdes i mindst fem år, efter man har foretaget den investering, der er blevet tildelt støtte. Hvad angår den støtte, som er blevet tildelt virksomheden C & J Clark, vil Kommissionen bede de portugisiske myndigheder bekræfte, at disse regler er blevet overholdt.

5. Kommissionen vil også gerne understrege, at direktiv 98/59/EF(2) om kollektive afskedigelser indeholder bestemmelser om information og konsultation med arbejdstagernes repræsentanter i tilfælde, hvor arbejdsgiveren påtænker sådanne afskedigelser. Disse konsultationer skal gennemføres i tilstrækkelig god tid med henblik på at nå frem til en aftale og skal i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger. Disse foranstaltninger tager blandt andet sigte på støtte til omplacering eller omskoling af de afskedigede arbejdstagere.

Mere overordnet slår Kommissionen til lyd for, at virksomhederne, når de beslutter sig for at flytte, altid tager hensyn til de konsekvenser, som en sådan beslutning kan få for deres arbejdstagere og for sociale og regionale forhold. Dette er for nylig blevet understreget i Kommissionens meddelelse om Virksomhedernes sociale ansvar: Virksomhedernes bidrag til bæredygtig udvikling(3).

Ydermere opfordrede Kommissionen arbejdsmarkedets parter i Europa til at gennemføre en dialog om at foregribe og håndtere ændringer med henblik på at anvende en dynamisk tilgang til sociale aspekter af omstruktureringer i erhvervslivet. Arbejdsmarkedets parter vedtog at integrere dette vigtige emne i deres flerårige arbejdsprogram, som blev vedtaget for nylig(4)(5).

(1) EFT C 74 af 10.3.1998.

(2) Direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998.

(3) KOM(2002) 347 endelig udg.

(4) Orçamento da Economia.

(5) Den Europæiske Socialfond.